Regallo

Un regallo ye una chicota canal que os agricultors ubren en as tierras de huertas u chardins por meyo d'ixadas o layas con a fin de distribuyir l'augua por os diferentes cuadros u eras.

Ha menester de prous cudiaus pa que a distribución aproveite bien o riego, mirando de no esperdiciar l'augua y parando cuenta que a tierra absorbe parti d'ella. Pa ello será menester levar l'augua por o camín mas curto, estando lo millor, pa prencipiar, levarla a la zaguera era que o regallo sirve una vegada plena; a siguient se descubre con a ixada, tapando a que ya no s'ha d'emplegar con a tierra arrancada del camallón y ubrindo o portiello en o punto mas amanau a o deposito; manimenos, a la siguient vegada se fa o riego en o sentiu contrario, ye decir prencipiando por a era que se troba ubierta dende o riego anterior y que ye a primera que troba o regallo a o suyo paso.

 Etimolochía 
I hai problemas en a interpretación d'a etimolochía de  regallo y regacho, asinas como d'o cognato catalán regall. Benjamín García Hernández: Entre homonimia y polisemia. La identificación del significante y la definición de los significados. Publicau en Cuadernos del Instituto de Historia de la Lengua, ISSN 1889-0709, Nº. 5, 2010, pp. 51-88. Si que ye clara a presencia d'un sufixo -allo. Iste sufixo presenta a variant con fonetica mozarabe -acho y ha formau la palabra regacho que se troba en toponimia y textos sobre tot en l'este y sud d'Aragón, pero tamién en o centro y sud d'a Peninsula Iberica como elemento mozarabe.

En a Carta de población de La Iglesuela de 1241 se nombra un regallo de Nogueruelas u río de las Nogueruelas.

En a Carta de población de Mirambel de 1243 se nombra atros regallos:

En 1260 o comandador calatravo d'Alcanyiz y o propietario de Camarón don Blasco d'Alagón estableixioron las mugas entre os termins de Mont-royo, Camarón y Bunyuel. En lo documento se nombró un regallo:

En Torre de las Arcas (Teruel), i hai ha un barranco d'el Regallo, que ye un afluent d'o río Cabra.

O cauz d'os zaguers kilometros d'a val de Zafán antes de cayer en Martín ye conoixida como El Regallo.

I hai un río Regallo que naixe en Andorra y caye en Ebro chunto a Chiprana. Os atros regallos que se troban en a toponimia aragonesa y textos medievals son cursos d'augua encara menors.

A palabra regacho d'orichen mozarabe corresponde tamién a la fonetica de l'aragonés de las comunidaz aragonesas y s'emplega en un amplo territorio peninsular que va dende Cinco Villas y norte de Navarra dica Galicia. Se documenta en bel texto medieval (con -ch- u con atras letras que representan o mesmo fonema africau):

En a toponimia aragonesa se conserva millor regacho que regallo. Igual como entre Andorra y Chiprana la palabra regallo s'ha plegau pa nombrar un río, a variant regacho ha serviu de chenerico pa ríos menors d'atras cuencas. O río Mora se documenta como regacho de Mora en un texto baixo-medieval que fa referencia a los boalaches d'esta localidat:

En o sud d'a provincia de Teruel y en as comarcas churras i hai cursos d'augua que levan o chenerico regajo u que simplament son conoixius como el Regajo. En istos casos son claras castellanizacions d'anteriors toponimos tipo regacho, regallo u encara lo catalán regall.
Regajo de Camarena.
Regajo de Tramacastiel.
Río Regajo: río que traviesa Gaiviel, relacionau con lo pantano del Regajo en o río Palancia.
Río del Regajo: río que traviesa la sierra d'Exarc y caye en o río de la Val (Val d'Exarc).

 Regatiellos 
A palabra regatiello u ragatiello tiene un significau relacionau con os reganos en agricultura pero tamién ha teniu un significau hidronimico que ha quedau fosilizau en microtoponimos:
Barranco Regatiello: en Antillón.
El Ragatiello (Oliet), tamién conoixiu como barranco de las Muelas.
El Ragatiello (Alcorisa), tamién conoixiu como río Alchozas.

 Canalizas 
En cheso se documenta canaliza, formau con la palabra canal y o sufixo -iza.

En la sierra d'Uncastiello bi ha dos cuartos con nombre de canaliza: canaliza grande y canaliza pequeña. José Olano Pemán: Diccionario de Uncastillo. La Lonjeta asociación cultural de Uncastillo, 2007. En Gallocanta bi ha bel microtoponimo formau con canalizo.

Se veiga tamién
 Regacho

 Referencias 

 Bibliografía 
 Benjamín García Hernández: Entre homonimia y polisemia. La identificación del significante y la definición de los significados. Publicau en: Cuadernos del Instituto de Historia de la Lengua, ISSN 1889-0709, Nº. 5, 2010, pp. 51–88.

Categoría:Terminolochía agricola
Categoría:Toponimos relacionaus con l'agricultura